PREDKLADACIA   SPRÁVA

	Uznesením vlády Slovenskej republiky č. 700 z 18. júla 2001 k informácii o dohodnutom dovoze špeciálnej techniky a materiálu z Ruskej federácie pre potreby Armády Slovenskej republiky v sume 219 mil. USD uložila vláda Slovenskej republiky ministrovi obrany Slovenskej republiky a ministerke financií Slovenskej republiky pripraviť a predložiť na jej rokovanie  návrh na uzavretie  Protokolu medzi vládou Slovenskej republiky a vládou Ruskej federácie týkajúci sa zníženia zadlženosti Ruskej federácie voči Slovenskej republike vo výške 219 mil. USD formou dovozu špeciálnej techniky a materiálu pre potreby Armády Slovenskej republiky (ďalej len „medzivládny protokol“).
	
	Na splnenie uvedenej úlohy  vykonali zamestnanci ministerstiev zahraničnú služobnú cestu do Ruskej federácie. Hlavným cieľom tejto cesty bolo prerokovať so zástupcami Výboru Ruskej federácie pre vojensko-technickú spoluprácu so zahraničím návrh znenia medzivládneho  protokolu a vytvoriť tak podmienky na realizovanie dodávok špeciálnej techniky a materiálu pre potreby Armády Slovenskej republiky.

	Rokovanie sa uskutočnilo na žiadosť slovenskej strany  a po určitom rozpačitom začiatku sa podarilo nájsť cestu k vzájomne odsúhlasenému textu medzivládneho protokolu, ktorý  parafovali obe zmluvné  strany. Za slovenskú stranu z poverenia ministra obrany Jozefa Stanka  medzivládny protokol parafoval Peter Haruštiak, riaditeľ Akvizičného úradu Ministerstva obrany Slovenskej republiky; za ruskú stranu ho z poverenia podpredsedu vlády Ruskej federácie Ilji Josefoviča Klebanova  parafoval Vjačeslav Karlovič Dzirkaln, riaditeľ sekcie Výboru Ruskej federácie pre vojensko-technickú spoluprácu so zahraničím.

Parafované znenie medzivládneho protokolu  v ruskom jazyku vrátane jeho slovenského znenia je v prílohovej časti materiálu.

Základ medzivládneho protokolu tvorí vzájomná dohoda zmluvných strán o dodaní materiálu vojenského určenia v sume 219 mil. USD pre potreby Armády Slovenskej republiky. Odsúhlasením vládou medzivládneho  protokolu a jeho podpísaním zmluvnými stranami sa vytvoria podmienky na dodávky špeciálnej techniky a materiálu pre potreby Armády Slovenskej republiky po roku 2002. Plnenie medzivládneho protokolu sa predpokladá až do vyčerpania všetkých  pridelených finančných prostriedkov do konca roku 2006.

Parafovaním znenia návrhu medzivládneho protokolu bola splnená  úloha uznesenia vlády Slovenskej republiky č. 674 z 11. augusta 1999 časť D. a  úlohy B.1 uznesenia vlády SR č. 700 z 18. júla 2001.

V nadväznosti na  uvedené skutočnosti Ministerstvo obrany Slovenskej republiky odporúča, aby vláda Slovenskej republiky vyslovila súhlas

-   s uzavretím   Protokolu  medzi  vládou Slovenskej  republiky  a  vládou  Ruskej   federácie 
     o otázkach čiastočného splatenia zadlženosti Ruskej federácie voči Slovenskej republike   
     výrobkami vojenského určenia (ďalej len „Protokol“) podľa predloženého návrhu
-   s tým, že jej Protokol nebude po podpise znovu predložený 
splnomocnila
-   ministra obrany ako alternáta štátneho tajomníka Ministerstva obrany   Slovenskej  republi-
    ky Jozefa  Pivarčiho  podpisom  Protokolu  
a uložila
-   ministrovi  obrany  požiadať ministra  zahraničných  vecí, aby zabezpečil zverejnenie  Pro-   
     tokolu v Zbierke zákonov Slovenskej republiky formou oznámenia.

Návrh  medzivládneho protokolu je  následným a nevyhnutným krokom Ministerstva obrany Slovenskej republiky k zníženiu časti  pohľadávok   Slovenskej republiky voči Ruskej federácie tovarovým plnením v prospech Armády Slovenskej republiky.